Alotāju kalns

Alotāju kalns atrodas Balvu novada, Baltinavas pagasta Puncuļovā, Puncuļovas upes kreisajā krastā. Valsts nozīmes arheoloģiskais piemineklis.

Pilskalnu 1928. gadā aprakstījis Ernests Brastiņš, kurš norādījis, ka, viņaprāt, Alotāju kalns ir senas izcelsmes, daudz vecāks par netālo Puncuļevas pilskalnu.

Tas ir neliels, iegareni apaļš kalniņš, kuram dienvidu pusē ir mitras, avotainas pļavas. Jādomā, ka šo pļavu dēļ tas arī dabūjis savu nosaukumu, jo avots latgaliešu valodā — olūts. Tā augstums ir apmēram 9 metri, garums apmēram 50 metri, platums — 20 metri. Alotāju kalns kādreiz bijis arts, tagad apaudzis ar mežu. Netālu no pilskalna atrodas senkapi, kuros atrastas dzelzs laikmeta senlietas. Kultūrslānis ir apmēram pusmetru biezs. Tas ir visai melns un satur rupjas, nevirpotas trauku lauskas. Teika vēsta, ka Alotāju kalnā atradies karaspēks, kas karojis ar Puncuļevas pilskalnu.

 Ārējās saites 

 Alotāju kalns

Kategorija:Pilskalni Latgalē
Kategorija:Balvu novads
Kategorija:Baltinavas pagasts
Kategorija:Arheoloģiskie pieminekļi Latvijā